JY LEES NOU Sampioen-en-ham-quiche
Jy kan die koekmeelblom in dié resepmet glutenvryemeel vervang. Dit werk net so goed, en jy kan nie ’n verskil in smaak agterkom nie. As jy net gemengde sampioene vir die vulsel gebruik, is die quiche ook geskik vir vegetariërs. Dis nogal die moeite werd om ’n voedselverwerker te kry as jy dikwels quiche maak. Dis net soveel makliker om die kors te maak. Jy gooi al die korsbestanddele in die voedselverwerker en pols dit tot dit ’n deeg vorm. As jy nie ’n voedselverwerker gebruik nie, moet jy eers die droë bestanddele saam sif, die margarien invryf en dan die nat bestanddele bymeng tot dit die regte tekstuur vorm.
125 ml koekmeel (of glutenvrye meel)
190 ml hawermout
45 g sagte laevet-margarien
45 ml koue karringmelk
375 ml warm vetvrye melk
45 ml koekmeel (of glutenvrye meel)
1 ml fyn witpeper
15 ml vars tiemie, gekap (of 5 ml gedroogde tiemie)
450 g gemengde sampioene, gesny (knopie-, oester-, shitake-, portabellini of bruin sampioene)
100 g maer ham, gesny
75 g gruyère-kaas, gerasper
Plaas meel, hawermout, parmesaan en sout in ’n voedselverwerker en meng tot fyn. Voeg margarien by en pols tot mengsel soos growwe broodkrummels lyk. Voeg karringmelk by en pols tot ’n sagte deeg. Plaas in yskas vir 15 minute. Spuit ‘n vlak 30 cm-quiche-pan goed met kleefwerende kossproei en druk die deeg egalig daarin uit. Verkoel vir 10 minute.
Klits al die bestanddele saam en laat eenkant staan tot benodig.
Braai uie in olie tot ligbruin. Voeg die sampioene by en braai tot gaar. Voeg ham by. Verwyder van hitte en geur met mosterd, sout en peper. Laat afkoel. Skep afgekoelde sampioenmengsel in bereide tertkors. Strooi gruyère oor en plaas quiche-pan in oond. Gooi die vla versigtig in die oond oor die quiche (indien die vla buite die oond ingegooi word, kan die vla uitloop wanneer jy die pan beweeg). Bak vir 30 minute, tot quiche ligbruin en gestol is. Haal uit oond, sprinkel parmesaankaas oor en plaas terug in oond tot die kaas gesmelt is.
1 porsie - 230-250 g
Energie - 1530 KJ
Koolhidrate - 33.4 g
Proteïen - 23.5 g
Totale Vet - 15.7 g
Versadigde vet - 5.6 g
Mono-onversadigde vet - 6.2 g
Poli-onversadigde vet - 2.3 g
Vesel - 3.7 g
Glukemiese lading (GL) - 14.8
Kan die porsies nog bietjie kleiner maak (probeer 8 porsies uitkry), om die koolhidrate effens te verminder. Laervet-soorte ham en kaas maak regtig ‘n groot verskil in die versadigdevet- inhoud (ook die vetvrye melk).